**Dėl ikimokyklinio ir priešmokyklinio ugdymo organizavimo sąlygų nuo 2020 m. rugsėjo 1 d.**

Vadovaudamiesi LR sveikatos apsaugos ministro 2020 m. rugpjūčio 17 d. sprendimo „Dėl ikimokyklinio ir priešmokyklinio ugdymo organizavimo būtinų sąlygų pakeitimo“ nuostatomis, informuojame, kad:

1. Rugsėjo 1 d. šventės vaikams nebus. Kiekviena grupė organizuos mini šventes savo grupėje, be tėvų.

2. Vaikus būtina atvesti nuo 7.30 val. iki 9.00 val., jei vaikas neatvedamas, apie tai telefonu iki 9.00 turi būti informuotos grupių auklėtojos. Vaikus visi tėveliai atlydi dėvėdami kaukes.

3. Atvykusius į lopšelio ar darželio grupes vaikučius lydės tėvai, laikydamiesi visų higienos reikalavimų ir dėvėdami apsaugines veido kaukes. Naujai atvykusiems tėveliams bus pateikta visa reikalinga informacija grupėse.

4. Su slogos, konjuktyvito, bėrimo, kosulio ar kitų ligų požymiais vaikai nebus priimami, o pasireiškus šiems požymiams vaikui jau esant darželyje, būsite informuoti vaiką skubiai pasiimti iš įstaigos, kaip tai numato susitarimai ugdymo sutartyse.

5. Sveikatos pažyma 027a forma mūsų įstaigą lankantiems vaikams su odontologo žyma (skaitmeniniu pavidalu esveikata.lt arba paprastu popieriniu išrašu) gali būti pateikiama iki 12-31, išskyrus tuos atvejus, kai vaikas yra alergiškas ir jam būtina pritaikyti valgiaraštį. Įstaigos naujokams sveikatos pažymas yra būtina pateikti iki rugsėjo 17 d., kaip numato karantino atšaukimo tvarka.

6. Grupių darbo laikas:

„Bitučių“, „Giliukų“ grupės – 7.00–19.00.

„Ežiukų“, „Boružiukų“, „Pelėdžiukų“, „Drugelių“, „Zuikučių“, „Gandriukų“, „Lapiukų“, „Voveriukų“, „Meškučių“ grupės – 7.30–18.00

Kadangi vaikų vedžioti iš vienos grupės į kitą negalima, mums reikalinga konkreti informacija, kokiam vaikų skaičiui reikalingas prailgintos grupės darbo režimas. Todėl tėvai, kurių vaikams reikalinga prailginta grupė (jei jie lanko neprailgintą), privalo kreiptis į administraciją (direktorių ar pavaduotoją ugdymui) ir apie tai informuoti bei pateikti informaciją iš darbovietės.

7. Atsiimant vaikus iš įstaigos galioja ta pati tvarka. Tėveliai, pasiimdami vaikus iš grupių, privalo dėvėti apsaugines veido kaukes. Esant geram orui, vaikus pasiimsite lauke. Pasiimant vaikus iš lauko erdvių, taip pat dėvėti kaukes.

8. Muzikos, šokio, sporto užsiėmimai bus vykdomi atskirai kiekvienos grupės vaikams. Tarp užsiėmimų daromi tarpai ir patalpos vėdinamos bei dezinfekuojamos, esant geram orui, kai kurie užsiėmimai bus vykdomi lauke. Apie popietinių būrelių veiklą tėvai bus informuoti per rugsėjo mėnesį.

9. Visa informacija apie įstaigos administracijos bei grupių kontaktus, administracijos ir specialistų darbo bei priėmimo laiką pateikiama įstaigos interneto puslapyje, Facebook puslapyje, siunčiama per „Mūsų darželis“ sistemą.